Извиђаштво у Новом Саду и Србији има традицију дугу тачно 70 година. Извиђачка организација је, кроз одговоран боравак у природи, допринела васпитању и духовном развоју стотине хиљада младих. У свом пуном развоју, седамдесетих година прошлог века, у Новом Саду су деловала 22 извиђачка одреда и окупљала су преко 3000 младих.

Бивши чланови извиђачке организације, брђанке и брђани, окупили су се на Главици, на Фрушкој гори **21. маја 2022.** године, спремни да помогну ревитализацији организације којој и сами неизмерно дугују за свој здрав и хуман развој. Том приликом шаљемо

**ПОЗИВ ЗА РАЗУМЕВАЊЕ И ПОДРШКУ ИЗВИЂАЧКОЈ ОРГАНИЗАЦИЈИ**

Радујемо се што се извиђачка организација одржала и полако се враћа на позиције које јој припдају и које је некада имала. Одајемо признање и упућујемо подршку руководствима новосадских извиђачких одреда „Иво Лола Рибар“ и „Мирослав Мика Антић“ и поруку младим извиђачима да могу бити поносни на своју припданост најлепшој организацији младих. Увек ћете имати подршку својих бивших колега, брђанки и брађана.

Позивамо све градсеке институције да пруже свеобухватну подршку извиђачкој организацији чија се смањена активност осетила у развоју више генерација младих. Делатност извиђачке организације показује се као незамениљива у систему образовања и васпитања деце и младих.

Подршка је неопходна у обезбеђивању услова за деловање извиђачке организације у школама и месним зајеадницама, као и на нивоу града, кроз обезбеђење просторних, финансијеких и осталих услова за њен рад и развој.

Позивамо кровне организације младих, као и све институције које се брину о друштвеној ангажованости омладине, посебно Градску управу за омладину и спорт и организацију ОПЕНС 21, да пруже пуну и конкретну подршку извиђачкој организацији.

Развоју извиђачке организације велики допринос су давала и средства јавног информисања. Уз захвалност, позивамо медије да наставе своју хуману мисију.

Изражавамо нашу забринутост да се 50 година није улагало у Дом извиђача у Дунавском парку, због чега није у својој изворној функцији. Позивамо градске институције да у оквиру својих надлежности планирају и обезбеде средства за његову реконструкцију и привођењу намени или обезбеде други простор за одвијање извиђачких активности.

Брђанке и брђани изражавају личну спремност да се одазову позиву извиђачких јединица и према својим могућностима укључе у појединачне и перманентне активности извиђачке организације.

**Фрушка гора, 21. мај 2022. године Учесници сусрета брђанки и брђана**